Buxoroda 1992-yilgi obligatsiyalarni qabul qilish bo‘yicha zarur ishlar boshlandi

O‘zbekiston Respublikasi Vazirlar Mahkamasining 2014-yil 5-martdagi “O‘zbekiston Respublikasining 1992-yilgi 12 foizli ichki yutuqli zayomi obligatsiyalarini qabul qilish va to‘lashni tashkil etish chora-tadbirlari to‘g‘risida”gi qarori ijrosi yuzasidan Buxoro viloyatida muayyan ishlar amalga oshirilmoqda. Bu haqda O‘zA xabar berdi.

O‘zbekiston Respublikasi Moliya vazirligi va davlat-tijorat Xalq bankining 1992-yilgi 12 foizli ichki yutuqli zayomlarni aholidan qabul qilish vakolatiga ega bo‘linmalari ro‘yxati matbuotda e’lon qilindi. Ishlab chiqilgan maxsus chora-tadbirlar rejasiga ko‘ra, bankning shahar va tumanlardagi 11 filialida zayom obligatsiyalari qabul qilinadi. Ushbu maskanlarda maxsus burchaklar tashkil etilib, fuqarolarning kerakli hujjatlar bilan tanishishi uchun barcha sharoit yaratilgan. Aholiga zayomlar bilan bog‘liq masalalarda “Ishonch telefonlari” orqali ham zarur maslahatlar berilmoqda.
— Bundan yigirma ikki yil avval 12 foizli ichki yutuqli zayom obligatsiyalarini sotib olgan edim, — deydi Olot tumani “Jumabozor” qishloq fuqarolar yig‘inida yashovchi Abdullo Rahmonov. — Oradan shuncha yil o‘tdi. “Boboy, endi zayomingizga to‘lov berilmaydi, tashlab yuboravering”, deguvchilar ham bo‘lgandi. Ularning fikriga qo‘shilmagan edim. Chunki bankka ishonchim katta. Masalan, omonatga qo‘ygan pulimning foizini o‘z vaqtida olib turibman. Mana, ko‘rib turibsizki, zayom ham indeksatsiya qilinib, puli to‘rt oy davomida qaytariladigan bo‘ldi. Bu yerga kelib, hujjatlar bilan tanishdim, kerakli ma’lumotlarni oldim. Bank xodimlari zayom obligatsiyalari 1-apreldan 1-iyulga qadar qabul qilinishini aytishdi.
Zayom obligatsiyalarini qabul qilishga filialning tajribali xodimlari jalb etilib, ularga ishni to‘g‘ri va puxta tashkil etish yuzasidan kerakli tavsiyalar berildi.